title: 2018 m. vasario 15 d. Tarybos sprendimas, kuriuo atnaujinama Europos profesinio mokymo plėtros centro valdančiosios tarybos sudėtis

text:
20.2.2018

               LT

               Europos Sąjungos oficialusis leidinys

               C 64/5

         TARYBOS SPRENDIMAS
   2018 m. vasario 15 d.
   kuriuo atnaujinama Europos profesinio mokymo plėtros centro valdančiosios tarybos sudėtis
   (2018/C 64/04)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Italijos Vyriausybės pateiktą kandidatūrą,
   kadangi:

               (1)

               2015 m. liepos 14 d. (2) ir 2015 m. rugsėjo 14 d. (3) sprendimais Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2015 m. rugsėjo 18 d. iki 2018 m. rugsėjo 17 d.;

               (2)

               atsistatydinus Marinella COLUCCI tapo laisva Centro valdančiosios tarybos Vyriausybių atstovų kategorijos Italijai atstovaujančio nario vieta;

               (3)

               pirmiau minėto Centro valdančiosios tarybos nariai turėtų būti paskirti likusiam dabartinės kadencijos laikui iki 2018 m. rugsėjo 17 d.,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2018 m. rugsėjo 17 d. Europos profesinio mokymo plėtros centro valdančiosios tarybos nariu skiriamas šis asmuo:
   VYRIAUSYBIŲ ATSTOVAI:

               ITALIJA

               Ugo MENZIANI

         2 straipsnis
   Šis sprendimas informaciniais tikslais skelbiamas Europos Sąjungos oficialiajame leidinyje.

      Priimta Briuselyje 2018 m. vasario 15 d.

            Tarybos vardu

            Pirmininkas

         K. VALCHEV

      (1)  OL L 39, 1975 2 13, p. 1.

      (2)  OL C 232, 2015 7 16, p. 2.

      (3)  OL C 305, 2015 9 16, p. 2.


title: 2018 m. kovo 13 d. Tarybos sprendimas (ES) 2018/404 dėl Europos Sąjungos ir Šveicarijos Konfederacijos susitarimo dėl papildomų taisyklių dėl išorės sienų ir vizų finansinės paramos priemonės kaip Vidaus saugumo fondo dalies 2014–2020 m. laikotarpiu pasirašymo Sąjungos vardu

text:
16.3.2018

               LT

               Europos Sąjungos oficialusis leidinys

               L 74/1

         TARYBOS SPRENDIMAS (ES) 2018/404
   2018 m. kovo 13 d.
   dėl Europos Sąjungos ir Šveicarijos Konfederacijos susitarimo dėl papildomų taisyklių dėl išorės sienų ir vizų finansinės paramos priemonės kaip Vidaus saugumo fondo dalies 2014–2020 m. laikotarpiu pasirašymo Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos reglamente (ES) Nr. 515/2014 (1) numatyta, kad taikant išorės sienų ir vizų finansinės paramos priemonę turi dalyvauti su Šengeno acquis įgyvendinimu, taikymu ir plėtojimu susijusios šalys ir kad turi būti sudaromi jų finansinių įnašų susitarimai ir nustatomos tokiam dalyvavimui būtinos papildomos taisyklės, įskaitant nuostatas, kuriomis užtikrinama Sąjungos finansinių interesų apsauga ir Audito Rūmų audito įgaliojimai;

               (2)

               2014 m. liepos 14 d. Taryba įgaliojo Komisiją pradėti derybas su Norvegijos Karalyste, Islandijos Respublika, Šveicarijos Konfederacija ir Lichtenšteino Kunigaikštyste dėl susitarimo dėl jų dalyvavimo taikant Vidaus saugumo fondo sienų ir vizų priemonę tvarkos 2014–2020 m. laikotarpiu. Derybos buvo sėkmingai užbaigtos 2017 m. balandžio 21 d. parafavus susitarimo su Šveicarijos Konfederacija tekstą;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas. Kadangi šis sprendimas grindžiamas Šengeno acquis, Danija, remdamasi to protokolo 4 straipsniu, per šešis mėnesius po to, kai Taryba nusprendžia dėl šio sprendimo, nusprendžia, ar jį įtrauks į savo nacionalinę teisę;

               (4)

               šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (2). Todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (3). Todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               susitarimas turėtų būti pasirašytas Sąjungos vardu su sąlyga, kad jis bus sudarytas vėliau,

         PRIĖMĖ ŠĮ SPRENDIMĄ:
   1 straipsnis
   Patvirtinamas Europos Sąjungos ir Šveicarijos Konfederacijos susitarimo dėl papildomų taisyklių dėl išorės sienų ir vizų finansinės paramos priemonės kaip Vidaus saugumo fondo dalies 2014–2020 m. laikotarpiu (4) pasirašymas Sąjungos vardu su sąlyga, kad minėtas susitarimas bus sudarytas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. kovo 13 d.

            Tarybos vardu

            Pirmininkas

         V. GORANOV

      (1)  2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).

      (2)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (3)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (4)  Susitarimo tekstas bus paskelbtas kartu su sprendimu dėl jo sudarymo.


title: 2018 m. kovo 19 d. Tarybos sprendimas (BUSP) 2018/458, kuriuo panaikinama Bendroji pozicija 97/193/BUSP dėl apribojimų asmenims, įvykdžiusiems smurto aktus per įvykius Mostare 1997 m. vasario 10 d.

text:
20.3.2018

               LT

               Europos Sąjungos oficialusis leidinys

               L 77/16

         TARYBOS SPRENDIMAS (BUSP) 2018/458
   2018 m. kovo 19 d.
   kuriuo panaikinama Bendroji pozicija 97/193/BUSP dėl apribojimų asmenims, įvykdžiusiems smurto aktus per įvykius Mostare 1997 m. vasario 10 d.
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               1997 m. kovo 17 d. Taryba priėmė Bendrąją poziciją 97/193/BUSP (1);

               (2)

               remiantis Bendrosios pozicijos 97/193/BUSP peržiūros rezultatais, šia bendrąja pozicija nustatytos priemonės turėtų būti panaikintos;

               (3)

               todėl Bendroji pozicija 97/193/BUSP turėtų būti panaikinta,

         PRIĖMĖ ŠĮ SPRENDIMĄ:
   1 straipsnis
   Bendroji pozicija 97/193/BUSP panaikinama.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. kovo 19 d.

            Tarybos vardu

            Pirmininkė

         F. MOGHERINI

      (1)  1997 m. kovo 17 d. Bendroji pozicija 97/193/BUSP, Tarybos nustatyta pagal Europos Sąjungos sutarties J.2 straipsnį, dėl apribojimų asmenims, įvykdžiusiems smurto aktus per įvykius Mostare 1997 m. vasario 10 d. (OL L 81, 1997 3 21, p. 1).


title: 2018 m. kovo 19 d. Tarybos sprendimas (BUSP) 2018/459, kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje

text:
20.3.2018

               LT

               Europos Sąjungos oficialusis leidinys

               L 77/17

         TARYBOS SPRENDIMAS (BUSP) 2018/459
   2018 m. kovo 19 d.
   kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. kovo 21 d. Taryba priėmė Sprendimą 2011/173/BUSP (1) dėl ribojamųjų priemonių atsižvelgiant į padėtį Bosnijoje ir Hercegovinoje;

               (2)

               remiantis Sprendimo 2011/173/BUSP peržiūros rezultatais, tų ribojamųjų priemonių taikymas turėtų būti pratęstas iki 2019 m. kovo 31 d.;

               (3)

               todėl Sprendimas 2011/173/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/173/BUSP 6 straipsnio antra pastraipa pakeičiama taip:

      „Šis sprendimas taikomas iki 2019 m. kovo 31 d.“.

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. kovo 19 d.

            Tarybos vardu

            Pirmininkė

         F. MOGHERINI

      (1)  2011 m. kovo 21 d. Tarybos sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje (OL L 76, 2011 3 22, p. 68).


title: 2018 m. kovo 14 d. Komisijos sprendimas dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500

text:
21.3.2018

               LT

               Europos Sąjungos oficialusis leidinys

               C 106/4

         KOMISIJOS SPRENDIMAS
   2018 m. kovo 14 d.
   dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500
   (2018/C 106/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 210 straipsnio 2 dalį ir 214 straipsnio 6 dalį,
   kadangi:

               (1)

               2016 m. kovo 18 d. ES ir Turkijos pareiškimo (toliau – Pareiškimas) 6 punkte nurodyta, kad visiškai panaudojus iš pradžių skirtą 3 000 000 000 EUR sumą pagal Pabėgėlių Turkijoje rėmimo priemonę (toliau – Priemonė) ir jeigu tenkinamos susijusios sąlygos, Sąjunga iki 2018 m. pabaigos pagal Priemonę sutelktų papildomą 3 000 000 000 EUR finansavimą;

               (2)

               2016 m. vasario 3 d. valstybių narių Vyriausybių atstovai parengė ES valstybių narių ir Komisijos bendrąjį susitarimą dėl Pabėgėlių Turkijoje rėmimo priemonės valdymo ir sąlygų sistemos (toliau – Bendrasis susitarimas);

               (3)

               Komisija atkreipia dėmesį, kad pirmosios finansavimo sumos įnašai buvo paskirstyti taip: 1 000 000 000 EUR iš Sąjungos biudžeto ir 2 000 000 000 EUR – iš valstybių narių. Ji laikosi nuomonės, kad tokio paties metodo reikėtų laikytis ir 2018–2019 m. antrosios finansavimo sumos atveju;

               (4)

               laipsniškas pagalbos teikimas priklauso nuo to, ar Europos Sąjunga ir Turkijos Respublika toliau įgyvendins susitarimą sustiprinti bendradarbiavimą dėl paramos asmenims, kuriems suteikta laikinoji apsauga, ir migracijos valdymo siekiant koordinuotai įveikti krizę;

               (5)

               atskiri valstybių narių finansiniai įnašai turėtų būti įtraukti į Sąjungos biudžetą kaip išorės asignuotosios įplaukos pagal Europos Parlamento ir Tarybos reglamento (ES, Euratomas) Nr. 966/2012 (1) 21 straipsnio 2 dalies b punktą. Komisijai, vienintelei atsakingai už Sąjungos biudžeto įgyvendinimą pagal Sutarties 317 straipsnį, Sąjungos vardu turėtų būti perduoti valstybių narių įnašų sertifikatai. Remdamasi kiekvienu įnašo sertifikatu, kuriame suma išreikšta eurais, Komisija, gavusi tokį sertifikatą, pagal Komisijos deleguotojo reglamento (ES) Nr. 1268/2012 (2) 7 straipsnio 2 dalį galės skirti atitinkamus įsipareigojimų asignavimus. Atskiri įnašų sertifikatai bus rengiami pagal bendrą šabloną ir prireikus juos bus galima pritaikyti pagal konkrečius poreikius;

               (6)

               su humanitarinės pagalbos teikimu susiję sprendimai ir veiksmai bus vykdomi pagal Tarybos reglamentą (EB) Nr. 1257/96 (3) ir Europos konsensuse dėl humanitarinės pagalbos (4) nustatytus principus;

               (7)

               dėl pirmiau išvardytų priežasčių būtina atitinkamai iš dalies keisti Komisijos sprendimą C(2015) 9500,

         NUSPRENDĖ:
   1 straipsnis
   Komisijos sprendimas C(2015) 9500 iš dalies keičiamas taip:

               1)

               1 straipsnis pakeičiamas taip:
               „Šiuo sprendimu sukuriamas koordinavimo mechanizmas – Pabėgėlių Turkijoje rėmimo priemonė (toliau – Priemonė), kuria siekiama padėti Turkijai tenkinti neatidėliotinus pabėgėlių, papildomą apsaugą galinčių gauti asmenų ir priimančiųjų bendruomenių, taip pat nacionalinių ir vietos valdžios institucijų humanitarinius ir vystymosi poreikius, susijusius su pabėgėlių ir papildomą apsaugą galinčių gauti asmenų srauto sukeltų padarinių valdymu ir šalinimu.“;

               2)

               2 straipsnio 2 dalis pakeičiama taip:
               „Konkretus Priemonės tikslas – didinti pabėgėliams, papildomą apsaugą galintiems gauti asmenims ir priimančiosioms bendruomenėms, taip pat nacionalinėms ir vietos valdžios institucijoms teikiamos paramos valdant ir šalinant pabėgėlių ir papildomą apsaugą galinčių gauti asmenų srauto sukeltus padarinius efektyvumą ir papildomumą.“;

               3)

               4 straipsnio 1 ir 2 dalys pakeičiamos taip:

                           „1.

                           Pagal Priemonę 2016–2017 m. koordinuojama suma yra 3 000 000 000 EUR ir papildoma 3 000 000 000 EUR suma 2018–2019 m.

                              Įmokos į biudžetą

                           2.

                           1 000 000 000 EUR iš bendros 3 000 000 000 EUR sumos 2016–2017 m. bei 2018–2019 m. bus finansuojama iš ES biudžeto, atsižvelgiant į vėlesnius atskirus finansavimo sprendimus pagal Reglamento (ES, Euratomas) Nr. 966/2012 84 straipsnio 2 dalį, laikantis jo finansinių taisyklių ir atitinkamo pagrindinio teisės akto reikalavimų.“;

               4)

               4 straipsnyje įterpiama 4 dalis:

                           „4.

                           Valstybės narės 2018–2019 m. skiria 2 000 000 000 EUR sumą pagal įnašų paskirstymą, pagrįstą bendrųjų nacionalinių pajamų (BNP) dydžiu [2018 m. Europos Sąjungos biudžete].“;

               5)

               5 straipsnio 1 dalies iv punktas pakeičiamas taip:

                           „iv)

                           stebi valstybių narių įnašus pagal kiekvienos valstybės narės įnašų sertifikate nurodytą mokėjimo tvarkaraštį.“;

               6)

               8 straipsnio 3 dalis pakeičiama taip:
               „Komisija, visiškai koordinuodama savo veiksmus su valstybėmis narėmis, pirmosios Priemonės finansavimo sumos panaudojimo vertinimą atlieka iki 2021 m. gruodžio 31 d., o antrosios finansavimo sumos panaudojimo vertinimą – iki 2023 m. gruodžio 31 d.“;

               7)

               9 straipsnio 1 dalis pakeičiama taip:

                           „1.

                           Ši priemonė pradedama taikyti nuo 2016 m. sausio 1 d. siekiant skirti finansinius įnašus 2016 ir 2017 biudžetiniais metais ir finansinius įnašus 2018 ir 2019 biudžetiniais metais. Priemonė valdoma remiantis valstybių narių įnašais ir jų mokėjimo tvarkaraščiu, perduotu Komisijai ir jos patvirtintu.“

         2 straipsnis
   1.   Šis sprendimas įsigalioja jo priėmimo dieną.
   2.   Jis skelbiamas Oficialiajame leidinyje.

      Priimta Briuselyje 2018 m. kovo 14 d.

            Komisijos vardu

         Johannes HAHN

            Komisijos narys

      (1)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Reglamentas (EB, Euratomas) Nr. 1605/2002 (OL L 298, 2012 10 26, p. 1).

      (2)  OL L 362, 2012 12 31, p. 1.

      (3)  1996 m. birželio 20 d. Tarybos reglamentas (EB) Nr. 1257/96 dėl humanitarinės pagalbos (OL L 163, 1996 7 2, p. 1).

      (4)  Tarybos, Taryboje posėdžiavusių valstybių narių Vyriausybių atstovų, Europos Parlamento ir Europos Komisijos bendras pareiškimas „Europos konsensusas dėl humanitarinės pagalbos“ (OL C 25, 2008 1 30, p. 1).

      AIŠKINAMASIS MEMORANDUMAS
      Komisijos sprendimo dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500, priėmimas
      2015 m. nustatyta Pabėgėlių Turkijoje rėmimo priemone (toliau – Priemonė) aiškiai parodyta, kad ES įsipareigojusi remti pabėgėlius Turkijoje. Pagal ją Turkijai teikiama humanitarinė ir nehumanitarinė pagalba suteikiant prieglobstį pabėgėliams. Pirmoji pagal Priemonę skirto finansavimo suma 2016 ir 2017 m. buvo 3 mlrd. EUR.
      Pirmoji finansavimo suma pagal Pabėgėlių Turkijoje rėmimo priemonę sutelkta sėkmingai. Per 21 mėnesį nuo ES ir Turkijos pareiškimo priėmimo 2016 m. kovo mėn. atliktas veiklos programavimas, prisiimti įsipareigojimai ir sudarytos sutartys, kurių biudžetas – 3 mlrd. EUR. Antrojoje metinėje Priemonės įgyvendinimo ataskaitoje (1) pateikta išsamios informacijos apie laimėjimus ir visų 72 projektų įgyvendinimą. Ataskaitoje patvirtinta, kad pasiekta apčiuopiamų rezultatų. Be kita ko, beveik 1,2 mln. pažeidžiamiausių pabėgėlių pagal Neatidėliotinos minimalios socialinės apsaugos sistemą kas mėnesį gauna pervedimus grynaisiais pinigais; 312 000 pabėgėlių vaikų mokomi turkų kalbos; 500 000 moksleivių ir studentų gavo mokymo medžiagos; beveik 764 000 pabėgėlių suteikta pirminės sveikatos priežiūros konsultacijų; paskiepyta daugiau kaip 217 000 pabėgėlių iš Sirijos vaikų. Dėl Priemonės valdymo pobūdžio ES ir valstybės narės palaikė partnerystės ryšius, o bendras valdymas nebūtų buvęs įmanomas, jei finansavimas būtų teiktas tik iš ES biudžeto.
      ES labai suinteresuota tęsti sėkmingai vykdytą veiklą. Todėl šis Komisijos sprendimas parengtas siekiant užtikrinti, kad būtų tęsiamas naudingas darbas pagal Priemonę, kaip nustatyta ES ir Turkijos pareiškime.
      ES ir Turkijos pareiškime patvirtinta, kad ES iki 2018 m. pabaigos Priemonei finansuoti sutelks papildomus 3 mlrd. EUR, jeigu bus tenkinamos susijusios sąlygos. Siekiant užtikrinti pagal Priemonę įgyvendinamų projektų tęstinumą ir nepertraukiamą paramą pabėgėliams, būtina priimti sprendimą dėl papildomo finansavimo. Todėl Komisija priima sprendimą Pabėgėlių Turkijoje rėmimo priemonei finansuoti skirti antrą 3 mlrd. EUR asignavimų sumą. 2016 ir 2017 m. pagal Priemonę sutelktą biudžetą sudarė 1 mlrd. EUR iš ES biudžeto ir 2 mlrd. EUR valstybių narių įnašų, įtrauktų kaip išorės asignuotosios įplaukos. Siūloma tokio susitarimo laikytis ir 2018 ir 2019 m. Tokiu įnašų paskirstymu užtikrinamos pakankamos maržos ES biudžete, kad iki dabartinės daugiametės finansinės programos pabaigos būtų galima reaguoti į nepaprastąsias padėtis ir netikėtas krizes, visų pirma migracijos srityje.
      Valstybių narių įnašai 2016 ir 2017 m. Priemonei finansuoti sutelkti pagal Komisijos ir 28 valstybių narių Vyriausybių atstovų nustatytą Bendrąjį susitarimą dėl Pabėgėlių Turkijoje rėmimo priemonės valdymo ir sąlygų sistemos (2). Priemonės valdymo struktūra, kurios pagrindinis elementas yra komitetas, kuriame balsuoja visos valstybės narės, o Turkija dalyvauja patarėjos teisėmis, yra labai veiksminga. Jeigu antroji finansavimo suma būtų skirta tik iš ES biudžeto, būtų taikomos standartinės ES taisyklės ir valstybės narės negalėtų dalyvauti valdant Priemonę. Komisija ragina valstybes nares laikytis panašaus susitarimo 2018 ir 2019 m., pagal kurį atskiri valstybių narių finansiniai įnašai būtų įtraukiami į Sąjungos biudžetą kaip išorės asignuotosios įplaukos, kaip buvo pirmosios finansavimo sumos atveju.

         (1)  2018 m. kovo 13 d. Komisijos komunikatas COM(2018) 91.

         (2)  2016 m. vasario 5 d. Komisijos ir 28 valstybių narių Vyriausybių atstovų priimtas bendras susitarimas dėl Pabėgėlių Turkijoje rėmimo priemonės valdymo ir sąlygų sistemos.


title: 2017 m. lapkričio 13 d. Europos politinių partijų ir Europos politinių fondų institucijos sprendimas neregistruoti fondo „Identités & traditions européennes“

text:
21.3.2018

               LT

               Europos Sąjungos oficialusis leidinys

               C 106/7

         Europos politinių partijų ir Europos politinių fondų institucijos sprendimas
   2017 m. lapkričio 13 d.
   neregistruoti fondo „Identités & traditions européennes“
   (Tekstas autentiškas tik anglų kalba)
   (2018/C 106/06)
   EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 9 straipsnį,
   atsižvelgdama į fondo „Identités & traditions européennes“ pareiškimą,
   kadangi:

               (1)

               Europos politinių partijų ir Europos politinių fondų institucija (toliau – institucija) 2017 m. rugsėjo 28 d. gavo fondo „Identités & traditions européennes ASBL“ (ITE) pareiškimą, kuriame prašoma jį registruoti kaip Europos politinį fondą (toliau – pareiškimas),

               (2)

               prie šio pareiškimo pridėtas ITE pirmininko ir asociacijos „Alliance européenne des mouvements nationaux“ (AEMN), su kuria ITE yra oficialiai susijęs pagal savo statuto 16a straipsnį, pirmininko pasirašytas laiškas,

               (3)

               2017 m. spalio 4 d. institucija nusiuntė ITE savo preliminarų vertinimą, preliminariai nurodydama, kad šis pareiškimas yra nepriimtinas arba neatitinka mažiausiai vienos iš Reglamento (ES, Euratomas) Nr. 1141/2014 3 straipsnio 2 dalyje nustatytų sąlygų, nesprendžiant klausimo, ar toks pareiškimas yra prašymas pagal Reglamentą (ES, Euratomas) Nr. 1141/2014,

               (4)

               institucija paragino ITE pateikti galimas pastabas raštu ne vėliau kaip 2017 m. spalio 20 d., penktadienį,

               (5)

               ITE nepasinaudojo šia galimybe ir iki šiol nepateikė jokių pastabų,

               (6)

               institucija įvertino pareiškimą priimtinumo aspektu ir iš esmės, nespręsdama klausimo, ar šis pareiškimas yra prašymas pagal Reglamentą (ES, Euratomas) Nr. 1141/2014,

               (7)

               institucija mano, kad net ir laikant šį pareiškimą prašymu pagal Reglamentą (ES, Euratomas) Nr. 1141/2014, jis nebūtų priimtinas, nes pagal minėtojo reglamento 8 straipsnio 1 dalį prašymas užregistruoti Europos fondą gali būti pateikiamas tik per Europos politinę partiją, su kuria pareiškėjas yra oficialiai susijęs,

               (8)

               ITE oficialiai susijęs su AEMN, tačiau ši asociacija nėra oficialiai užregistruota kaip Europos politinė partija laikantis Reglamente (ES, Euratomas) Nr. 1141/2014 nustatytų sąlygų ir procedūrų,

               (9)

               todėl šis pareiškimas neatitinka Reglamento (ES, Euratomas) Nr. 1141/2014 8 straipsnio 1 dalyje nustatyto formalaus reikalavimo,

               (10)

               be to, institucija laikosi nuomonės, kad net ir laikant šį pareiškimą priimtinu prašymu pagal Reglamentą (ES, Euratomas) Nr. 1141/2014, svarstant jį iš esmės pareiškimas būtų nepatenkintas, nes minėtojo reglamento 3 straipsnio 2 dalies a punkte numatyta sąlyga, kad pareiškėjas turi būti susijęs su Europos politine partija, užregistruota laikantis šiame reglamente nustatytų sąlygų ir procedūrų,

               (11)

               kaip nurodyta 8 konstatuojamojoje dalyje, AEMN nėra Europos politinė partija, užregistruota laikantis Reglamente (ES, Euratomas) Nr. 1141/2014 nustatytų sąlygų ir procedūrų,

               (12)

               todėl šis pareiškimas netenkina vienos iš Reglamento (ES, Euratomas) Nr. 1141/2014 3 straipsnio 2 dalyje nustatytų sąlygų, būtent – minėtojo reglamento 3 straipsnio 2 dalies a punkte nustatytos sąlygos,

         PRIĖMĖ ŠĮ SPRENDIMĄ:
   1 straipsnis
   Fondo „Identités & traditions européennes ASBL“ pareiškimas, kuriame prašoma jį registruoti kaip Europos politinį fondą, atmetamas.
   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas

               fondui „Identités & traditions européennes“

               Rue des Alliés 15

               6044 Roux (Charleroi)

               BELGIQUE/BELGIË

      Priimta Briuselyje 2017 m. lapkričio 13 d.

            Europos politinių partijų ir Europos politinių fondų institucijos vardu

            Direktorius

         M. ADAM

      (1)  OL L 317, 2014 11 4, p. 1.


title: 2018 m. kovo 21 d. Tarybos sprendimas (BUSP) 2018/466, kuriuo iš dalies keičiamas Sprendimas 2011/172/BUSP dėl ribojamųjų priemonių, taikytinų tam tikriems asmenims, subjektams ir organizacijoms atsižvelgiant į padėtį Egipte

text:
21.3.2018

               LT

               Europos Sąjungos oficialusis leidinys

               LI 78/3

         TARYBOS SPRENDIMAS (BUSP) 2018/466
   2018 m. kovo 21 d.
   kuriuo iš dalies keičiamas Sprendimas 2011/172/BUSP dėl ribojamųjų priemonių, taikytinų tam tikriems asmenims, subjektams ir organizacijoms atsižvelgiant į padėtį Egipte
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. kovo 21 d. Taryba priėmė Sprendimą 2011/172/BUSP (1) dėl ribojamųjų priemonių, taikytinų tam tikriems asmenims, subjektams ir organizacijoms atsižvelgiant į padėtį Egipte;

               (2)

               remiantis Sprendimo 2011/172/BUSP peržiūros rezultatais, ribojamųjų priemonių galiojimas turėtų būti pratęstas laikotarpiui iki 2019 m. kovo 22 d.;

               (3)

               turėtų būti iš dalies pakeistas motyvų pareiškimas dėl keturių asmenų, išvardytų Sprendimo 2011/172/BUSP priede;

               (4)

               šeši asmenys turėtų būti išbraukti iš Sprendimo 2011/172/BUSP priede pateikto fizinių ir juridinių asmenų, subjektų ir organizacijų sąrašo;

               (5)

               todėl Sprendimas 2011/172/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/172/BUSP iš dalies keičiamas taip:

               1)

               5 straipsnio antra pastraipa pakeičiama taip:
               „Šis sprendimas taikomas iki 2019 m. kovo 22 d.“;

               2)

               priedas iš dalies keičiamas, kaip išdėstyta šio sprendimo priede.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. kovo 21 d.

            Tarybos vardu

            Pirmininkė

         E. ZAHARIEVA

      (1)  2011 m. kovo 21 d. Tarybos sprendimas 2011/172/BUSP dėl ribojamųjų priemonių, taikytinų tam tikriems asmenims, subjektams ir organizacijoms atsižvelgiant į padėtį Egipte (OL L 76, 2011 3 22, p. 63).

      PRIEDAS

                  1.

                  Sprendimo 2011/172/BUSP priede įrašai, susiję su toliau išvardytais asmenimis, pakeičiami šiais įrašais:

                              Vardas, pavardė (ir galimi slapyvardžiai)

                              Tapatybės informacija

                              Įtraukimo į sąrašą priežastys

                              2.

                              „Suzanne Saleh Thabet

                              Buvusio Egipto Arabų Respublikos prezidento Mohamed Hosni Elsayed Mubarak sutuoktinė
                              Gimimo data: 1941 2 28
                              Moteris

                              Susijusi su Mohamed Hosni Elsayed Mubarak, kurio atžvilgiu Egipto valdžios institucijos, remdamosi Jungtinių Tautų konvencija prieš korupciją, taiko teismines procedūras arba turto susigrąžinimo procesą, teismui priėmus galutinį sprendimą dėl valstybės lėšų pasisavinimo.

                              4.

                              Heidy Mahmoud Magdy Hussein Rasekh

                              Buvusio Egipto Arabų Respublikos prezidento sūnaus Alaa Mohamed Elsayed Mubarak sutuoktinė
                              Gimimo data: 1971 10 5
                              Moteris

                              Asmuo, kurio atžvilgiu Egipto valdžios institucijos, remdamosi Jungtinių Tautų konvencija prieš korupciją, taiko teismines procedūras arba turto susigrąžinimo procesą, teismui priėmus galutinį sprendimą dėl valstybės lėšų pasisavinimo; taip pat šis asmuo susijęs su Alaa Mohamed Hosni Elsayed Mubarak.

                              6.

                              Khadiga Mahmoud El Gammal

                              Buvusio Egipto Arabų Respublikos prezidento sūnaus Gamal Mahamed Hosni Elsayed Mubarak sutuoktinė
                              Gimimo data: 1982 10 13
                              Moteris

                              Asmuo, kurio atžvilgiu Egipto valdžios institucijos Jungtinių Tautų konvencija prieš korupciją, taiko teismines procedūras arba turto susigrąžinimo procesą, teismui priėmus galutinį sprendimą dėl valstybės lėšų pasisavinimo; taip pat šis asmuo susijęs su Gamal Mohamed Hosni Elsayed Mubarak.

                              19.

                              Elham Sayed Salem Sharshar

                              Habib Ibrahim Eladli sutuoktinė
                              Gimimo data: 1963 1 23
                              Moteris

                              Asmuo, kurio atžvilgiu, remiantis Jungtinių Tautų konvencija prieš korupciją, taikomos teisminės procedūros dėl valstybės lėšų pasisavinimo; taip pat šis asmuo susijęs su Habib Ibrahim Eladli.“

                  2.

                  Sprendimo 2011/172/BUSP priede įrašai, susiję su toliau išvardytais asmenimis, išbraukiami:

                              7.

                              Ahmed Abdelaziz Ezz

                              8.

                              Abla Mohamed Fawzi Ali Ahmed Salama

                              9.

                              Khadiga Ahmed Ahmed Kamel Yassin

                              10.

                              Shahinaz Abdel Aziz Abdel Wahab Al Naggar

                              11.

                              Ahmed Alaeldin Amin Abdemaksoud Elmaghraby

                              12.

                              Naglaa Abdallah El Gazaerly.


title: 2018 m. kovo 19 d. Tarybos sprendimas (ES, Euratomas) 2018/472, kuriuo skiriamas Audito Rūmų narys

text:
22.3.2018

               LT

               Europos Sąjungos oficialusis leidinys

               L 79/23

         TARYBOS SPRENDIMAS (ES, Euratomas) 2018/472
   2018 m. kovo 19 d.
   kuriuo skiriamas Audito Rūmų narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 286 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Belgijos Karalystės pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Audito Rūmų nario Karel PINXTEN kadencija baigėsi 2018 m. vasario 28 d.;

               (2)

               todėl turėtų būti paskirtas naujas Audito Rūmų narys,

         PRIĖMĖ ŠĮ SPRENDIMĄ:
   1 straipsnis
   Laikotarpiui nuo 2018 m. gegužės 1 d. iki 2024 m. balandžio 30 d. Audito Rūmų nare skiriama Annemie TURTELBOOM.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. kovo 19 d.

            Tarybos vardu

            Pirmininkas

         R. PORODZANOV

      (1)  2018 m. kovo 1 d. nuomonė (dar nepaskelbta Oficialiajame leidinyje).


title: 2017 m. rugsėjo 25 d. Tarybos sprendimas (ES) 2018/467 dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Sąjungos vardu ir laikino taikymo

text:
22.3.2018

               LT

               Europos Sąjungos oficialusis leidinys

               L 79/1

         TARYBOS SPRENDIMAS (ES) 2018/467
   2017 m. rugsėjo 25 d.
   dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos sprendime (ES) 2017/1324 (1) numatyta, kad Sąjunga dalyvauja kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA);

               (2)

               PRIMA tikslas – įgyvendinti jungtinę programą siekiant kurti mokslinių tyrimų ir inovacijų gebėjimus ir plėtoti žinias bei bendrus novatoriškus žemės ūkio ir maisto pramonės sistemų sprendimus, kad jos taptų tvarios, ir integruoto vandens išteklių tiekimo ir valdymo Viduržemio jūros regione sprendimus, kuriuos taikant tos sistemos ir tas vandens išteklių tiekimas ir valdymas taptų atsparesni klimato poveikiui, rezultatyvesni, ekonomiškai efektyvesni ir aplinkosaugos bei socialiniu požiūriu tvaresni, ir prisidėti prie vandens trūkumo, apsirūpinimo maistu saugumo, mitybos, sveikatos, gerovės ir migracijos problemų sprendimo pačiose jų ištakose;

               (3)

               partnerystėje PRIMA vienodomis sąlygomis dalyvaus mokslinės, valdymo ir finansinės integracijos tvirtai įsipareigojusios siekti kelios valstybės narės ir trečiosios šalys (dalyvaujančios valstybės);

               (4)

               Libano Respublika (toliau – Libanas) pareiškė norą dalyvauti partnerystėje PRIMA tokiomis pačiomis sąlygomis kaip valstybės narės ir bendrosios mokslinių tyrimų ir inovacijų programos „Horizontas 2020“ (2014–2020 m.) asocijuotosios trečiosios šalys, dalyvaujančios partnerystėje PRIMA;

               (5)

               pagal Sprendimo (ES) 2017/1324 1 straipsnio 2 dalį Libanas taps partnerystėje PRIMA dalyvaujančia valstybe, jei su Sąjunga bus sudarytas tarptautinis mokslinio ir technologinio bendradarbiavimo susitarimas, kuriame išdėstomos Libano dalyvavimo partnerystėje PRIMA sąlygos;

               (6)

               2017 m. gegužės 30 d. Taryba įgaliojo Komisiją Sąjungos vardu pradėti derybas su Libanu dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (toliau – Susitarimas), jei bus priimtas Sprendimas (ES) 2017/1324. Derybos sėkmingai užbaigtos;

               (7)

               Susitarimas turėtų būti pasirašytas;

               (8)

               kad Libanas galėtų dalyvauti partnerystėje PRIMA nuo pat jos pradžios, Susitarimas turėtų būti laikinai taikomas, kol bus užbaigtos jo įsigaliojimui būtinos procedūros,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Libano Respublikos mokslinio ir technologinio bendradarbiavimo susitarimą, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, su sąlyga, kad minėtas susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Susitarimas laikinai taikomas nuo jo pasirašymo dienos, kol bus užbaigtos jo įsigaliojimui būtinos procedūros.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. rugsėjo 25 d.

            Tarybos vardu

            Pirmininkas

         M. MAASIKAS

      (1)  2017 m. liepos 4 d. Europos Parlamento ir Tarybos sprendimas (ES) 2017/1324 dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA) (OL L 185, 2017 7 18, p. 1).


title: 2018 m. kovo 19 d. Tarybos sprendimas (ES) 2018/473, kuriuo skiriamas Regionų komiteto Vokietijos Federacinės Respublikos pasiūlytas narys

text:
22.3.2018

               LT

               Europos Sąjungos oficialusis leidinys

               L 79/24

         TARYBOS SPRENDIMAS (ES) 2018/473
   2018 m. kovo 19 d.
   kuriuo skiriamas Regionų komiteto Vokietijos Federacinės Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Hans-Josef VOGEL kadencijai tapo laisva Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

               —

               Eckhard RUTHEMEYER, Bürgermeister der Stadt Soest.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. kovo 19 d.

            Tarybos vardu

            Pirmininkas

         R. PORODZANOV

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2018 m. kovo 19 d. Tarybos sprendimas, kuriuo atnaujinama Europos profesinio mokymo plėtros centro valdančiosios tarybos sudėtis

text:
22.3.2018

               LT

               Europos Sąjungos oficialusis leidinys

               C 107/3

         TARYBOS SPRENDIMAS
   2018 m. kovo 19 d.
   kuriuo atnaujinama Europos profesinio mokymo plėtros centro valdančiosios tarybos sudėtis
   (2018/C 107/03)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Rumunijos Vyriausybės pateiktą kandidatūrą,
   kadangi:

               (1)

               2015 m. liepos 14 d. (2) ir 2015 m. rugsėjo 14 d. (3) sprendimais Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2015 m. rugsėjo 18 d. iki 2018 m. rugsėjo 17 d.;

               (2)

               atsistatydinus Gabriel PETRE tapo laisva Centro valdančiosios tarybos Vyriausybių atstovų kategorijos Rumunijai atstovaujančio nario vieta;

               (3)

               pirmiau minėto Centro valdančiosios tarybos nariai turėtų būti paskirti likusiam dabartinės kadencijos laikui iki 2018 m. rugsėjo 17 d.,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2018 m. rugsėjo 17 d. Europos profesinio mokymo plėtros centro valdančiosios tarybos nariu skiriamas šis asmuo:
   VYRIAUSYBIŲ ATSTOVAI:

               RUMUNIJA

               Felicia Ioana SĂNDULESCU

         2 straipsnis
   Šis sprendimas informaciniais tikslais skelbiamas Europos Sąjungos oficialiajame leidinyje.

      Priimta Briuselyje 2018 m. kovo 19 d.

            Tarybos vardu

            Pirmininkas

         R. PORODZANOV

      (1)  OL L 39, 1975 2 13, p. 1.

      (2)  OL C 232, 2015 7 16, p. 2.

      (3)  OL C 305, 2015 9 16, p. 2.


title: 2018 m. kovo 20 d. Komisijos sprendimas (ES) 2018/479 dėl ilgalaikės nacionalinės pagalbos žemės ūkiui Švedijos šiauriniuose regionuose schemos (pranešta dokumentu Nr. C(2018) 1622)

text:
22.3.2018

               LT

               Europos Sąjungos oficialusis leidinys

               L 79/55

         KOMISIJOS SPRENDIMAS (ES) 2018/479
   2018 m. kovo 20 d.
   dėl ilgalaikės nacionalinės pagalbos žemės ūkiui Švedijos šiauriniuose regionuose schemos

         (pranešta dokumentu Nr. C(2018) 1622)

   (Tekstas autentiškas tik švedų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Austrijos, Suomijos ir Švedijos stojimo į Europos Sąjungą aktą, ypač į jo 142 straipsnį,
   kadangi:

               (1)

               Sprendimu 96/228/EB (1) Komisija patvirtino ilgalaikės nacionalinės pagalbos žemės ūkiui Švedijos šiauriniuose regionuose schemą (toliau – Šiaurės šalių pagalbos schema), apie kurią pranešė Švedija pagal Stojimo akto 143 straipsnį, siekdama, kad ji būtų patvirtinta pagal Stojimo akto 142 straipsnį. Sprendimas 96/228/EB pakeistas Komisijos sprendimu C(2010) 6050 (2). Tas sprendimas paskutinį kartą buvo iš dalies pakeistas Komisijos įgyvendinimo sprendimu C(2015) 6592 (3);

               (2)

               2017 m. lapkričio 17 d. raštu Švedija pasiūlė Komisijai iš dalies pakeisti Sprendimą C(2010) 6050 ir taip supaprastinti schemos administravimą bei atsižvelgti į bendros žemės ūkio politikos pokyčius ir į ekonominius Švedijos šiaurinių regionų žemės ūkio pokyčius. 2017 m. gruodžio 6 d. Švedija Komisijai atsiuntė papildomos su pasiūlymu susijusios informacijos;

               (3)

               atsižvelgiant į susijusius Sprendimo C(2010) 6050 pakeitimus ir anksčiau padarytų pakeitimų skaičių, tikslinga pakeisti tą sprendimą nauju sprendimu;

               (4)

               Stojimo akto 142 straipsnyje nurodyta ilgalaikė nacionalinė pagalba skirta užtikrinti, kad Komisijos nustatytuose šiauriniuose regionuose būtų išsaugota žemės ūkio veikla;

               (5)

               atsižvelgiant į Stojimo akto 142 straipsnio 1 ir 2 dalyse nurodytus veiksnius, tikslinga nurodyti į paregionius suskirstytus administracinius vienetus, esančius šiauriau 62-osios lygiagretės arba greta jos, kuriuos veikia panašios klimato sąlygos, dėl kurių itin sudėtinga vykdyti žemės ūkio veiklą. Gyventojų tankis šiuose paregioniuose neviršija 10 gyventojų viename kvadratiniam kilometre ir manoma, kad žemės ūkio naudmenos sudaro ne daugiau kaip 10 % bendro savivaldybės paviršiaus ploto, o žmonėms vartoti skirtiems pasėliams auginti tenkanti žemės ūkio naudmenų dalis sudaro ne daugiau kaip 20 %. Reikėtų įtraukti net ir tokiose vietovėse esančius reikalavimų neatitinkančius paregionius, jei juos supa reikalavimus atitinkantys paregioniai;

               (6)

               kad schemą būtų lengviau administruoti ir derinti su parama, teikiama pagal Europos Parlamento ir Tarybos reglamentą (ES) Nr. 1305/2013 (4), tikslinga į vietoves, kurioms teikiama pagalba pagal šį sprendimą, įtraukti tokius pačius administracinius vienetus, kaip tie, kurie priklauso vietovei, kurios ribos kaimo plėtros programoje nustatytos pagal Reglamento (ES) Nr. 1305/2013 32 straipsnio 2 dalį;

               (7)

               referencinis laikotarpis, pagal kurį turi būti vertinamas žemės ūkio gamybos vystymasis ir bendros pagalbos dydis, remiantis turima nacionaline statistika ir siekiant užtikrinti, kad pagalba būtų vienodai teikiama visiems gamybos sektoriams, turėtų būti 1993 metai;

               (8)

               pagal Stojimo akto 142 straipsnį bendros teikiamos pagalbos sumos turėtų pakakti žemės ūkio veiklai išsaugoti šiauriniuose Švedijos regionuose, tačiau bendra teikiama pagalba negali viršyti pagalbos dydžio, nustatyto referenciniam laikotarpiui iki stojimo. Siekiant suteikti tinkamo dydžio pagalbą pagal Stojimo akto 142 straipsnį atsižvelgiant į dabartines gamybos sąnaudas, tačiau neviršijant pagalbos sumos per nustatytą referencinį laikotarpį iki stojimo, nustatant didžiausią leistiną pagalbos pagal tą straipsnį sumą tikslinga atsižvelgti į vartotojų kainų indekso kitimą Švedijoje nuo 1993 iki 2017 m.;

               (9)

               todėl remiantis 2017 m. duomenimis ir atsižvelgiant į Stojimo akto 143 straipsnio 2 dalyje nustatytus 5 metų ataskaitinius laikotarpius, reikėtų nustatyti 422,92 mln. SEK dydžio didžiausią metinę pagalbos sumą, kuri apskaičiuota kaip 5 metų laikotarpio nuo 2018 m. sausio 1 d. iki 2022 m. gruodžio 31 d. vidurkis;

               (10)

               siekiant supaprastinti Šiaurės šalių pagalbos schemą ir suteikti Švedijai galimybę lanksčiau nukreipti pagalbą įvairiems gamybos sektoriams, reikėtų nustatyti vieną didžiausią vidutinę metinę bendros pagalbos sumą, įskaitant atskirą didžiausią pagalbos už karvių pieno gamybą ir transportavimą sumą, taip siekiant užtikrinti subalansuotą pagalbos paskirstymą;

               (11)

               pagalba turėtų būti teikiama kasmet, grindžiama gamybos veiksniais (sutartiniais ūkiniais gyvūnais ir hektarais), išskyrus karvės pieno atvejį, kai teikiama pagalba turėtų būti grindžiama gamybos vienetais (kilogramais) ir neviršyti šiuo sprendimu nustatytų bendrų ribų;

               (12)

               siekiant nedelsiant reaguoti į žemės ūkio produkcijos kainų svyravimus ir išsaugoti žemės ūkio veiklą šiauriniuose Švedijos regionuose, tikslinga leisti Švedijai kiekvieniems kalendoriniams metams nustatyti kiekvienam tam tikros pagalbos kategorijos sektoriui ir kiekvienam gamybos vienetui teikiamos pagalbos sumą;

               (13)

               Švedija turėtų diferencijuoti pagalbą savo šiauriniuose regionuose ir nustatyti metines pagalbos sumas atsižvelgdama į nepalankių gamtos sąlygų sunkumą ir kitus objektyvius ir skaidrius kriterijus, susijusius su Stojimo akto 142 straipsnio 3 dalies trečioje pastraipoje išdėstytais tikslais, kurie yra: išsaugoti tradicinę pirminę gamybą ir perdirbimą, visų pirma tinkamą plėtoti atitinkamų regionų klimato sąlygomis, gerinti žemės ūkio produktų gamybos, pardavimo ir perdirbimo struktūras, lengvinti tokių produktų realizavimą ir užtikrinti aplinkos apsaugą ir kraštovaizdžio išsaugojimą;

               (14)

               pagalba turėtų būti išmokama kasmet, remiantis faktiniu reikalavimus atitinkančių gamybos veiksnių skaičiumi. Tačiau pagalbą už karvių pieną, vištas dedekles ir skerstinas kiaules, taip pat už karvių pieno transportavimą Švedijai turėtų būti leista išmokėti dalimis kas mėnesį. Kad gamyba vyktų nepertraukiamai, pagalba už karvių pieną grindžiama faktine produkcija;

               (15)

               reikėtų vengti kompensacijos gamintojams permokų ir nedelsiant, o vėliausiai iki kitų metų birželio 1 d., susigrąžinti nepagrįstai išmokėtas sumas;

               (16)

               kaip numatyta Stojimo akto 142 straipsnio 2 dalyje, pagal šį sprendimą suteikta pagalba neturėtų didinti bendros gamybos, palyginti su tradiciniu gamybos lygiu toje vietovėje, kuriai taikoma Šiaurės šalių pagalbos schema;

               (17)

               todėl būtina nustatyti kiekvienos pagalbos kategorijos didžiausią metinį reikalavimus atitinkančių gamybos veiksnių skaičių ir didžiausią už karvių pieno gamybą skirtinos reikalavimus atitinkančios metinės paramos sumą, kurie būtų tokie patys kaip referenciniais laikotarpiais arba mažesni;

               (18)

               jei tam tikros kategorijos gamybos veiksnių skaičius arba pagaminto karvių pieno kiekis viršija didžiausią tiems metams nustatytą lygį, siekiant laikytis 5 metų vidurkio, kitais kalendoriniais metais po tų metų, kai didžiausias skaičius arba kiekis buvo viršytas, reikalavimus atitinkančių gamybos veiksnių skaičių arba karvių pieno kiekį reikėtų sumažinti atitinkamu gamybos veiksnių skaičiumi, išskyrus pagalbą, skirtą karvių pieno transportavimui, vištoms dedeklėms ir skerstinoms kiaulėms bei karvių pienui, už kuriuos skirtiną sumą paskutinį tų metų, kai viršytas maksimalus kiekis, mėnesį galima sumažinti perteklinę sumą atitinkančia suma;

               (19)

               pagal Stojimo akto 143 straipsnio 2 dalį Švedija turi Komisijai teikti informaciją apie pagalbos įgyvendinimą ir poveikį. Kad būtų galima geriau įvertinti ilgalaikį pagalbos poveikį ir siekiant nustatyti vidutinį 5 metų pagalbos dydį, tikslinga kas penkerius metus pranešti apie pagalbos socialinį ir ekonominį poveikį ir teikti metines ataskaitas, kuriose būtų nurodyta finansinė ir kita su įgyvendinimu susijusi informacija, būtina siekiant užtikrinti, kad būtų laikomasi šiame sprendime nustatytų sąlygų;

               (20)

               siekiant apsaugoti teisėtus pagalbos gavėjų lūkesčius ir užtikrinti pagalbos schemos tęstinumą, kad būtų galima veiksmingai siekti Stojimo akto 142 straipsnio tikslų, tikslinga nustatyti Švedijos pasiūlytiems ir Komisijos padarytiems pagalbos schemos pakeitimams taikytinas taisykles;

               (21)

               Švedija turėtų užtikrinti, kad pagalbos gavėjai būtų tinkamai kontroliuojami. Siekiant užtikrinti tų kontrolės priemonių veiksmingumą ir Šiaurės šalių pagalbos schemos įgyvendinimo skaidrumą, tos priemonės turėtų būti kuo labiau suderintos su priemonėmis, taikomomis pagal bendrą žemės ūkio politiką;

               (22)

               kad būtų pasiektas Stojimo akto 142 straipsnyje nurodytas tikslas išsaugoti gamybą ir pagalbą būtų lengviau administruoti, šis sprendimas turėtų būti taikomas nuo 2018 m. sausio 1 d.;

               (23)

               todėl Sprendimas C(2010) 6050 nuo 2018 m. sausio 1 d. turėtų būti panaikintas. Tikslinga nustatyti pereinamojo laikotarpio priemones, susijusias su ataskaitų apie pagalbą, išmokėtą pagal Sprendimą C(2010) 6050 2017 m., teikimu pagal Stojimo akto 142 straipsnį,

         PRIĖMĖ ŠĮ SPRENDIMĄ:
   1 straipsnis
   Leidžiama teikti pagalba
   1.   Nuo 2018 m. sausio 1 d. iki 2022 m. gruodžio 31 d. Švedijai leidžiama įgyvendinti ilgalaikės pagalbos žemės ūkiui jos šiauriniuose regionuose, kurie išvardyti I priede, schemą.
   2.   Bendra suteiktos pagalbos suma turi neviršyti 422,92 mln. SEK per kalendorinius metus. Didžiausios metinės sumos – tai pagalbos, suteiktos per penkerių kalendorinių metų laikotarpį, kuriam taikomas šis sprendimas, metiniai vidurkiai.
   3.   Pagalbos kategorijos ir kiekvienos kategorijos gamybos sektoriai, leidžiamos didžiausios vidutinės metinės sumos, kaip nurodyta 2 dalyje, įskaitant atskirą didžiausią sumą už karvių pieno gamybą ir transportavimą, taip pat didžiausias kasmetinis reikalavimus atitinkančių gamybos veiksnių skaičius pagal kiekvieną pagalbos kategoriją nustatyti II priede.
   4.   Pagalba teikiama remiantis reikalavimus atitinkančiais gamybos veiksniais arba produkcijos kiekiu, kaip nurodyta toliau:

               a)

               už karvių pieno gamybą – už kilogramą faktiškai pagaminto pieno;

               b)

               už gyvulininkystę – už sutartinį ūkinį gyvūną;

               c)

               už pasėlius ir sodininkystę, įskaitant uogų auginimą, – už hektarą;

               d)

               už karvių pieno transportavimą – kaip kompensacija už faktiškai patirtas išlaidas, iš jų atėmus visą kitą viešąją paramą už tas pačias išlaidas.

         Su produkcijos kiekiu susietą pagalbą galima teikti tik už pagamintą karvių pieną ir jos jokiu būdu negalima sieti su būsima produkcija.
   Įvairių rūšių gyvūnų perskaičiavimo į sutartinius ūkinius gyvūnus koeficientai pateikti II priede.
   5.   Laikydamasi 3 dalies ir neviršydama II priede nurodytų ribų, Švedija turi diferencijuoti pagalbą savo šiauriniuose regionuose ir kasmet, remdamasi objektyviais kriterijais, susijusiais su nepalankių gamtos sąlygų sunkumu ir kitais veiksniais, kurie turi įtakos siekiant Stojimo akto 142 straipsnio 3 dalies trečioje pastraipoje išdėstytų tikslų, nustatyti pagalbos už gamybos veiksnį, sąnaudas arba produkcijos vienetą sumas.
   2 straipsnis
   Referenciniai laikotarpiai
   Stojimo akto 142 straipsnio 3 dalies pirmos pastraipos antroje įtraukoje nurodytas referencinis laikotarpis šio sprendimo 1 straipsnyje nurodytų kiekių ir pagalbos dydžio atžvilgiu yra 1993 m.
   3 straipsnis
   Pagalbos teikimo sąlygos
   1.   Švedija, laikydamasi šiame sprendime nustatytų ribų, nustato pagalbos teikimo įvairių kategorijų pagalbos gavėjams sąlygas. Tokios sąlygos turi apimti taikomus tinkamumo ir atrankos kriterijus bei užtikrinti vienodas sąlygas visiems pagalbos gavėjams.
   2.   Pagalba gavėjams išmokama remiantis faktiniais gamybos veiksniais arba, jei tai karvių pieno gamyba, faktiniu produkcijos kiekiu, kaip nurodyta 1 straipsnio 4 dalyje.
   3.   Pagalba išmokama kasmet, išskyrus pagalbą už karvių pieną, karvių pieno transportavimą, vištas dedekles ir skerstinas kiaules, kuri išmokama dalimis kas mėnesį.
   4.   Į II priede nustatyto didžiausio metinio gamybos veiksnių skaičiaus arba pagalbos teikimo reikalavimus atitinkančio kiekio perviršį atsižvelgiama atitinkamai sumažinant gamybos veiksnių skaičių kitais metais po perviršio, jei pagalba išmokama metinėmis dalimis, arba paskutinį metų mėnesį, jei pagalba išmokama kas mėnesį.
   5.   Jei, remiantis oficialiomis arba oficialiai patvirtintomis statistinėmis prognozėmis, 4 dalyje nurodytas perviršis atrodo tikėtinas, Švedija imasi tinkamų priemonių jo išvengti.
   6.   Permoka arba gavėjui nepagrįstai išmokėta suma susigrąžinama atitinkamas sumas išskaičiuojant iš kitais metais gavėjui išmokamos pagalbos arba, jei gavėjui nėra mokėtina jokia pagalba, tais metais susigrąžinama kitaip. Nepagrįstai išmokėtos sumos susigrąžinamos iki kitų metų birželio 1 d.
   4 straipsnis
   Informavimo ir kontrolės priemonės
   1.   Švedija, teikdama informaciją pagal Stojimo akto 143 straipsnio 2 dalį, kiekvienais metais iki birželio 1 d. pateikia Komisijai informaciją apie pagalbos, suteiktos pagal šį sprendimą, įgyvendinimą praėjusiais kalendoriniais metais.
   Pateikiant šią informaciją visų pirma nurodoma:

               a)

               išsamus administracinių vienetų, kuriuose išmokėta pagalba, žemėlapis ir prireikus kiti duomenys apie juos;

               b)

               visa ataskaitinių metų produkcija paregioniuose, kuriems gali būti teikiama pagalba pagal šį sprendimą, išreikšta II priede nurodytais kiekvieno produkto kiekiais;

               c)

               bendras gamybos veiksnių ir kiekių skaičius, pagalbos teikimo reikalavimus atitinkančių gamybos veiksnių ir kiekių skaičius ir kiekvieno II priede nurodyto gamybos sektoriaus remiamų gamybos veiksnių ir kiekių skaičius kiekviename sektoriuje pagal produktus, taip pat nurodant visus galimus didžiausio leidžiamo metinio gamybos veiksnių ir kiekių skaičiaus perviršius ir, jei yra, pateikiant priemonių, kurių imtasi, kad būtų išvengta tokio perviršio, aprašymą;

               d)

               visa išmokėta pagalba, bendra pagalbos už kiekvieną pagalbos kategoriją ir gamybos rūšį suma, gavėjams už gamybos veiksnį arba kitokį vienetą išmokėtos sumos ir kriterijai, kuriais remiantis pagalbos sumos diferencijuojamos pagal paregionius ir ūkių rūšis arba kitokiu pagrindu;

               e)

               taikoma mokėjimo sistema, pateikiant išsamią informaciją apie visus skaičiavimais pagrįstus avansus, galutinius mokėjimus, taip pat pastebėtas permokas ir jų susigrąžinimą;

               f)

               administraciniuose vienetuose, kuriems taikomas šis sprendimas, pagal Reglamento (ES) Nr. 1305/2013 32 straipsnį išmokėtos pagalbos sumos;

               g)

               nuorodos į nacionalinės teisės aktus, kuriais įgyvendinama pagalba.

         2.   Iki 2023 m. birželio 1 d. Švedija, be metinės ataskaitos už 2022 m., pateikia Komisijai ataskaitą už 5 metų laikotarpį nuo 2018 m. sausio 1 d. iki 2022 m. gruodžio 31 d. Į šią ataskaitą įtraukiama ir 2016 m. bei 2017 m. pagal Sprendimą C(2010) 6050 suteikta pagalba.
   Toje ataskaitoje visų pirma nurodoma:

               a)

               bendra per 5 metų laikotarpį išmokėtos pagalbos suma ir jos pasiskirstymas pagal pagalbos kategorijas, gamybos rūšis ir paregionius;

               b)

               bendras kiekvienos kategorijos produkcijos kiekis per metus ir per 5 metų laikotarpį, gamybos veiksnių skaičius ir pagalbos teikimo reikalavimus atitinkančių regionų ūkininkų pajamų lygis;

               c)

               žemės ūkio gamybos, perdirbimo ir prekybos raida socialiniame ir ekonomine šiaurinių regionų kontekste;

               d)

               pagalbos poveikis aplinkos apsaugai ir kaimo kraštovaizdžio išsaugojimui;

               e)

               ataskaitoje pateiktais duomenimis pagrįsti pasiūlymai dėl pagalbos vystymo vidutiniu laikotarpiu.

         3.   Duomenis Švedija pateikia Sąjungoje naudojamus statistikos standartus atitinkančiu pavidalu.
   4.   Švedija imasi visų šiam sprendimui taikyti būtinų veiksmų ir tinkamų pagalbos gavėjų kontrolės priemonių.
   5.   Kontrolės priemonės kuo labiau suderinamos su kontrolės sistemomis, taikomomis pagal Sąjungos paramos schemas.
   5 straipsnis
   Dalinių pakeitimų taikymas
   1.   Remdamasi 4 straipsnyje nurodyta informacija apie paramos schemą ir atsižvelgdama į nacionalines ir Sąjungos žemės ūkio gamybos aplinkybes bei kitus svarbius veiksnius, 2022 m. Švedija pateikia tinkamus pasiūlymus Komisijai dėl šiuo sprendimu leistos teikti pagalbos dalinio pakeitimo ir pratęsimo penkerių metų laikotarpiui.
   2.   Komisijai nusprendus iš dalies pakeisti šį sprendimą, visų pirma remiantis kokiais nors bendro rinkų organizavimo arba tiesioginės paramos schemos pokyčiais arba pasikeitus kurios nors leidžiamos nacionalinės valstybės pagalbos žemės ūkiui tarifui, bet koks pagal šį sprendimą leidžiamos teikti pagalbos pakeitimas taikomas tik nuo kitų metų po tų metų, kuriais priimtas tas pakeitimas.
   6 straipsnis
   Panaikinimas
   Sprendimas C(2010) 6050 nuo 2018 m. sausio 1 d. panaikinamas.
   Tačiau to sprendimo 6 straipsnio 1 dalis toliau taikoma 2017 m. pagal tą sprendimą suteiktai pagalbai.
   7 straipsnis
   Taikymas
   Šis sprendimas taikomas nuo 2018 m. sausio 1 d.
   8 straipsnis
   Adresatas
   Šis sprendimas skirtas Švedijos Karalystei.

      Priimta Briuselyje 2018 m. kovo 20 d.

            Komisijos vardu

         Phil HOGAN

            Komisijos narys

      (1)  1996 m. vasario 28 d. Komisijos sprendimas dėl ilgalaikės nacionalinės pagalbos schemos Švedijos šiaurinių regionų ūkininkams (OL L 76, 1996 3 26, p. 29).

      (2)  2010 m. rugsėjo 8 d. Komisijos sprendimas C(2010) 6050 dėl ilgalaikės nacionalinės pagalbos schemos Švedijos šiaurinių regionų ūkininkams.

      (3)  2015 m. spalio 1 d. Komisijos įgyvendinimo sprendimas C(2015) 6592, kuriuo iš dalies keičiamas Sprendimas C(2010) 6050 dėl ilgalaikės nacionalinės pagalbos žemės ūkiui Švedijos šiauriniuose regionuose schemos.

      (4)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487).

      I PRIEDAS
      1 PAREGIONIS

                  Provincija

                  Administracinis vienetas

                  Parapija

                  Dalarna

                  Älvdalen

                  Idre

                  Jämtland

                  Krokom

                  Hotagen

                  Strömsund

                  Frostviken

                  Åre

                  Åre

                  Kall

                  Undersåker

                  Berg

                  Storsjö

                  Härjedalen

                  Linsell

                  Hede

                  Ljusnedal

                  Tännäs

                  Västerbotten

                  Storuman

                  Tärna

                  Sorsele

                  Sorsele

                  Dorotea

                  Risbäck

                  Vilhelmina

                  Vilhelmina

                  Norrbotten

                  Arvidsjaur

                  Arvidsjaur

                  Arjeplog

                  Arjeplog

                  Jokkmokk

                  Jokkmokk

                  Porjus

                  Pajala

                  Muonionalusta

                  Junosuando

                  Gällivare

                  Gällivare

                  Nilivaara

                  Malmberget

                  Kiruna

                  Jukkasjärvi

                  Vittangi

                  Karesuando

                     1 paregionio žemės ūkio paskirties žemės plotas

                     6 700  ha

            2 PAREGIONIS

                  Provincija

                  Administracinis vienetas

                  Rajonas

                  Dalarna

                  Malung

                  Lima

                  Transtrand

                  Älvdalen

                  Särna

                  Västernorrland

                  Örnsköldsvik

                  Trehörningsjö

                  Jämtland

                  Ragunda

                  Borgvattnet

                  Stugun

                  Bräcke

                  Bräcke

                  Nyhem

                  Håsjö

                  Sundsjö

                  Revsund

                  Bodsjö

                  Krokom

                  Näskott

                  Aspås

                  Ås

                  Laxsjö

                  Föllinge

                  Offerdal

                  Alsen

                  Strömsund

                  Ström

                  Alanäs

                  Gåxsjö

                  Hammerdal

                  Bodum

                  Tåsjö

                  Åre

                  Mattmar

                  Mörsil

                  Hallen

                  Berg

                  Berg

                  Hackås

                  Oviken

                  Myssjö

                  Åsarne

                  Klövsjö

                  Rätan

                  Härjedalen

                  Sveg

                  Vemdalen

                  Ängersjö

                  Lillhärdal

                  Östersund

                  Östersund

                  Frösö

                  Sunne

                  Näs

                  Lockne

                  Marieby

                  Brunflo

                  Kyrkås

                  Lit

                  Häggenås

                  Västerbotten

                  Vindeln

                  Vindeln

                  Åmsele

                  Norsjö

                  Norsjö

                  Malå

                  Malå

                  Storuman

                  Stensele

                  Sorsele

                  Gargnäs

                  Dorotea

                  Dorotea

                  Åsele

                  Åsele

                  Fredrika

                  Lycksele

                  Lycksele

                  Björksele

                  Örträsk

                  Skellefteå

                  Boliden

                  Fällfors

                  Jörn

                  Kalvträsk

                  Norrbotten

                  Jokkmokk

                  Vuollerim

                  Övertorneå

                  Svanstein

                  Pajala

                  Pajala

                  Korpilombolo

                  Tärendö

                  Gällivare

                  Hakkas

                     2 paregionio žemės ūkio paskirties žemės plotas

                     46 600  ha

            3 PAREGIONIS

                  Provincija

                  Administracinis vienetas

                  Rajonas

                  Värmland

                  Torsby

                  Södra Finnskoga

                  Dalarna

                  Älvdalen

                  Älvdalen

                  Gävleborg

                  Nordanstig

                  Hassela

                  Ljusdal

                  Hamra

                  Los

                  Kårböle

                  Västernorrland

                  Ånge

                  Haverö

                  Timrå

                  Ljustorp

                  Härnösand

                  Stigsjö

                  Viksjö

                  Sundsvall

                  Indal

                  Holm

                  Liden

                  Kramfors

                  Nordingrå

                  Vibyggerå

                  Ullånger

                  Torsåker

                  Sollefteå

                  Graninge

                  Junsele

                  Edsele

                  Ramsele

                  Örnsköldsvik

                  Örnsköldsvik

                  Anundsjö

                  Skorped

                  Sidensjö

                  Nätra

                  Själevad

                  Mo

                  Gideå

                  Björna

                  Jämtland

                  Ragunda

                  Ragunda

                  Bräcke

                  Hällesjö

                  Krokom

                  Rödön

                  Strömsund

                  Fjällsjö

                  Åre

                  Marby

                  Härjedalen

                  Älvros

                  Överhogdal

                  Ytterhogdal

                  Östersund

                  Norderö

                  Västerbotten

                  Nordmaling

                  Nordmaling

                  Bjurholm

                  Bjurholm

                  Robertsfors

                  Bygdeå

                  Nysätra

                  Vännäs

                  Vännäs

                  Umeå

                  Umeå Landsförsamling

                  Tavelsjö

                  Sävar

                  Skellefteå

                  Skellefteå Landsförsamling

                  Kågedalen

                  Byske

                  Lövånger

                  Burträsk

                  Norrbotten

                  Överkalix

                  Överkalix

                  Kalix

                  Nederkalix

                  Töre

                  Övertorneå

                  Övertorneå

                  Hietaniemi

                  Älvsbyn

                  Älvsby

                  Luleå

                  Luleå Domkyrkoförsamling

                  Örnäset

                  Nederluleå

                  Råneå

                  Piteå

                  Piteå Stadsförsamling

                  Hortlax

                  Piteå Landsförsamling

                  Norrfjärden

                  Boden

                  Överluleå

                  Gunnarsbyn

                  Edefors

                  Sävast

                  Haparanda

                  Nedertorneå-Haparanda

                  Karl Gustav

                     3 paregionio žemės ūkio paskirties žemės plotas

                     108 650  ha

            4 PAREGIONIS

                  Provincija

                  Administracinis vienetas

                  Rajonas

                  Värmland

                  Torsby

                  Lekvattnet

                  Nyskoga

                  Norra Finnskoga

                  Dalby

                  Norra Ny

                  Filipstad

                  Rämmen

                  Hagfors

                  Gustav Adolf

                  Dalarna

                  Vansbro

                  Järna

                  Nås

                  Äppelbo

                  Malung

                  Malung

                  Rättvik

                  Boda

                  Ore

                  Orsa

                  Orsa

                  Mora

                  Våmhus

                  Venjan

                  Falun

                  Bjursås

                  Ludvika

                  Säfsnäs

                  Gävleborg

                  Ovanåker

                  Ovanåker

                  Voxna

                  Nordanstig

                  Ilsbo

                  Harmånger

                  Jättendal

                  Gnarp

                  Bergsjö

                  Ljusdal

                  Ljusdal

                  Färila

                  Ramsjö

                  Järvsö

                  Bollnäs

                  Rengsjö

                  Undersvik

                  Arbrå

                  Hudiksvall

                  Bjuråker

                  Västernorrland

                  Ånge

                  Borgsjö

                  Torp

                  Timrå

                  Timrå

                  Hässjö

                  Tynderö

                  Härnösand

                  Härnösands Domkyrkoförsamling

                  Högsjö

                  Häggdånger

                  Säbrå

                  Hemsö

                  Sundsvall

                  Sundsvalls Gustav Adolf

                  Skönsmon

                  Skön

                  Alnö

                  Sättna

                  Selånger

                  Stöde

                  Tuna

                  Attmar

                  Njurunda

                  Kramfors

                  Gudmundrå

                  Nora

                  Skog

                  Bjärtrå

                  Styrnäs

                  Dal

                  Ytterlännäs

                  Sollefteå

                  Sollefteå

                  Multrå

                  Långsele

                  Ed

                  Resele

                  Helgum

                  Ådals-Liden

                  Boteå

                  Överlännäs

                  Sånga

                  Örnsköldsvik

                  Arnäs

                  Grundsunda

                  Jämtland

                  Ragunda

                  Fors

                  Västerbotten

                  Umeå

                  Umeå Stadsförsamling

                  Teg

                  Ålidhem

                  Holmsund

                  Hörnefors

                  Holmön

                  Umeå Maria

                  Skellefteå

                  Skellefteå Sankt Olov

                  Skellefteå Sankt Örjan

                  Bureå

                     4 paregionio žemės ūkio paskirties žemės plotas

                     69 050  ha

            5 PAREGIONIS

                  Provincija

                  Administracinis vienetas

                  Rajonas

                  Värmland

                  Kil

                  Boda

                  Eda

                  Eda

                  Järnskog

                  Skillingmark

                  Köla

                  Torsby

                  Fryksände

                  Vitsand

                  Östmark

                  Grums

                  Värmskog

                  Årjäng

                  Silbodal

                  Sillerud

                  Karlanda

                  Holmedal

                  Blomskog

                  Trankil

                  Västra Fågelvik

                  Töcksmark

                  Östervallskog

                  Sunne

                  Gräsmark

                  Lysvik

                  Filipstad

                  Gåsborn

                  Hagfors

                  Hagfors

                  Ekshärad

                  Norra Råda

                  Sunnemo

                  Arvika

                  Arvika Östra

                  Arvika Västra

                  Stavnäs

                  Högerud

                  Glava

                  Bogen

                  Gunnarskog

                  Ny

                  Älgå

                  Mangskog

                  Brunskog

                  Säffle

                  Svanskog

                  Långserud

                  Dalarna

                  Gagnef

                  Mockfjärd

                  Gagnef

                  Floda

                  Leksand

                  Leksand

                  Djura

                  Ål

                  Siljansnäs

                  Rättvik

                  Rättvik

                  Mora

                  Mora

                  Sollerön

                  Falun

                  Svärdsjö

                  Enviken

                  Gävleborg

                  Ockelbo

                  Ockelbo

                  Ovanåker

                  Alfta

                  Gävle

                  Hamrånge

                  Söderhamn

                  Söderhamn

                  Sandarne

                  Skog

                  Ljusne

                  Söderala

                  Bergvik

                  Mo

                  Trönö

                  Norrala

                  Bollnäs

                  Bollnäs

                  Segersta

                  Bollnäs

                  Hanebo

                  Hudiksvall

                  Hudiksvall

                  Idenor

                  Hälsingtuna

                  Rogsta

                  Njutånger

                  Enånger

                  Delsbo

                  Norrbo

                  Forsa

                  Hög

                     5 paregionio žemės ūkio paskirties žemės plotas

                     72 300  ha

      II PRIEDAS

                  Didžiausia vidutinė metinė pagalba per penkerių metų laikotarpį nuo 2018 m. sausio 1 d. iki 2022 m. gruodžio 31 d. (mln. SEK)

                  Didžiausias metinis reikalavimus atitinkančių gamybos veiksnių arba kiekių skaičius (1)

                  Karvių pienas ir pagalba už karvių pieno transportavimą

                  450 000 000  kg

                  Ožkos, skerstinos kiaulės, paršavedės, vištos dedeklės

                  17 000  SŪG

                  Uogos, daržovės ir bulvės

                  3 660  hektarų

                     BENDRA PAGALBOS SUMA

                  422,92 (2)

         (1)  Perskaičiavimo į sutartinius ūkinius gyvūnus (SŪG) koeficientai: ožka sudaro 0,15 SŪG, skerstina kiaulė – 0,10 SŪG, paršavedė – 0,33 SŪG, o višta dedeklė – 0,01 SŪG.

         (2)  Iš kurių ne daugiau kaip 395,9 mln. SEK dydžio pagalbą galima skirti karvių pieno ir pagalbos už karvių pieno transportavimą kategorijai.